**Analiza istraživanja o informisanosti , inicijativama i učešću madlih (18- 35) u procesima odlučivanja u Opštni Zvečan**

Ovde datom **analizom[[1]](#footnote-1)** i predstavljanjem podataka dobijenih pomoću anketnog upitnika, omogućen je kritički osvrt na rad lokalne samouprave u domenima otvorenosti za mlade, odgovornosti u radu, kao i omogućavanja mladima da uzmu aktivno učešće u donošenju odluka, odnosno radu zvečanske lokalne samouprave.

Navedeno je koliko su mladi ljudi upoznati sa svojim pravima, te preporuke šta bi moglo da ih motiviše.

Veoma je važno da lokalna vlast koja radeći u njihovom najboljem interesu, građane istinito i pravovremeno informiše o onome što radi, te ih aktivno konsultuje i uključuje u procese donošenja odluka.

Ovom anketom je obuhvaćeno 200 punoletnih osoba od 18 do 35 godina, sa prebivalištem na teritoriji Zvečana. U anketi je učestvovalo 54.5 odsto muškaraca, i 45.5 odsto žena.

Anketiranje pomoću upitnika su sproveli anketari NVO “Radio Mitrovica sever”, kao deo projekta Regionalnog programa lokalne demokratije na Zapadnom Balkanu – ReLOaD, koji finansira Evropska unija (EU), a sprovodi Program Ujedinjenih nacija za razvoj (UNDP).

Anketa je započeta definisanjem uzorka istraživanja, odnosno definisanjem načina određivanja i uključivanja reprezentativnog dela populacije sa prebivalištem na teritoriji Opštine Zvečan u ovo anketno istraživanje.

Kako bi se na kraju ankete dobili što pouzdaniji podaci korišćene su metode namernog i slučajnog metoda uzorkovanja.

Tako je prilikom definisanja uzorka, posebna pažnja poklonjena proporcionalnoj zastupljenosti polova i godina starosti, te mesta stanovanja (u smislu ruralnih ili urbanih područja) u uzorku istraživanja. Sa druge strane, sam izbor anketnih ispitanika obavljen je po principu slučajnog uzorkovanja, ali unutar unapred poznatog i definisanog, gore navedenog uzorka.

**53. 5%** anketiranih je iz samog grada Zvečana, uključujući u taj procenat i **6.5 %** naseljenih u naselju Mali Zvečan.

**46. 5 %** je iz ruralnog područja Opštine Zvečan, i to **16.5 %** iz naselja Veliko Rudare i Grabovac ,koja spadaju u urbanija naselja, dok je procenat ostalih meštana koji su učestvovali u istraživanju **30 %** i to od **2%** do **8 %** ( Srbovac, Korilje, Banjska, Joševik, Žitkovac, Matica, Žerovnica).

Prema podacima dobijenih pomoću ove ankete, građani su očigledno nedovoljno informisani o radu svoje lokalne samouprave, a samim tim I svojim pravima.

Nema značajnijih odstupanja između polova, te i muškarci i žene poseduju gotovo podjednaku informisanost.

* Na pitanje koliko ste informisani o radu lokalne samouprave **11.5** odsto građana kaže nimalo, **37.5 %** veoma malo, **43.5 %** dobro, dok **7.5 %** kaže da je odlično informisano.
* Kada su u pitanju sednice skupština opština I dnveni red koji se razmatra, **10.5 %** njih kaže da nije uopšte upoznat, **39 %** veoma malo, dok je **45.5%** dobro informisano, a **5.5 %** odlično.
* Na pitanje u kojoj meri lokalna samouprava pokazuje nameru da istinito i pravovremeno informiše građane o svom radu, **10 %** građana misli nimalo, **39 %** malo, **44 %** dovoljno, a **7 %** u punoj meri.

Pomoću upitnika ispitana je percepcija građana o težnji lokalne samouprave da istinito i pravovremeno informiše građane o svom radu. U tom smislu, evidentno je da je percepcija ogromne većine građana takva da oni smatraju da u ovoj oblasti lokalna samouprava ne čini dovoljno, ili da nameru ipak ne ostvaruje u praksi.

**8 %** ispitanika smatra da lokalna samouprava ne omogućava građanima da iznesu svoje stavove i mišljenje o aktuelnim lokalnim pitanjima i problemima, dok **18 %** njih misli da to čini retko. **42 %** smatra da to čini povremenio, **28 %** da omogućava, a **4 %** ne zna odgovor.

* Čak **49.5 %** ispitanika ne zna nijedan način pomoću kog građani i građanke mogu lokalnoj samoupravi da iznesu svoje mišljenje i stavove o lokalnim aktuelnim problemima.

**50.5 %** njih kaže da zna, a kao način njih 48 što je skoro **50 %** onih koji znaju, navodi sajt opštine i sistem 48 sati, nešto više od **20%** smatra da je način za to pismeni put, odnosno zahtev opštini, a oko **15%** ispitanika, kao način navodi razgovor sa čelnicima i odbornicima. Manji procenat smatra da su način javne debate i peticije.

* Svega **22 %** ispitanika odgovara da lokalna samouprava omogućava građanima da iznesu svoje mišljenje i stavove o aktuelnim lokalnim pitanjima i problemima, **40 %** smatra da omogućava povremeno, **22.5%** da omogućava, **10 %** da ne omogućava, dok **5 %** ispitanih navodi da ne zna.
* Veoma visok procenat, čak **70.5%** ispitanih kaže da nikada nisu bili u prilici da lokalnoj samoupravi iznesu svoje mišljenje ili stav o bilo kom lokalnom pitanju i problemu, dok **29.5%** ispitanih kaže da su to učinili.

Njih **34 %** kaže da je to učinilo razgovorom sa odbornicima , a pismenim putem **29%.** **17 %** je razgovaralo sa predstavnicima lokalne samouprave, a manji procenat navodi direktan kontakt i odlazak u opštinu , te sednice lokalne samoupravei zahteve putem elektronske adrese.

Nedoslednost u odgovorima jasno pokazuje da građani zapravo nemaju jasnu percepciju koncepta „učešća građana“ jer iako skoro **30%** tvrdi da lokalna samouprava poprilično omogućava građanima i građankama da iznesu svoje mišljenje i stavove o aktuelnim lokalnim pitanjima i problemima, veoma mali procenat zna da navede na koji način bi to iznošenje mišljenja i stavova funkcionisalo u praksi.

Ovo nameće neizbežan zaključak da očigledno postoji nedostatak praktičnih mehanizama za iznošenje mišljenja i stavova a koje bi građani mogli iskoristiti za ovako nešto; te i zaključak da su građani po pitanju iznošenje svog mišljenja ili stava, prilično pasivni. Opet, nije poznat rezultat, odnosno nivo izvršenog uticaja na donosioce odluka u onih (**29.5 %)** slučajeva kad su građani zaista i izneli svoj stav ili mišljenje, ako je istog uopšte i bilo.

* Na pitanje da li lokalna samouprava treba da omogući građanima da iznesu svoje mišljenje i stavove o lokalnim pitanjima i problemima **71.5 %** ispitanih kaže da treba,

**20 %** kaže samo ako su naročito važna, dok **8.5 %** ispitanih smatra da nema potrebe.

Iako veliki procenat anketiranih smatra da lokalna samouprava treba da omogući građanima da iznose svoje mišljenje i stavove, trenutna percepcija građana je takva da ista demonstrira veoma izraženu sumnju u spremnost same lokalne samouprave da sasluša građane. Ovo pre svega govori o nedostatku konkretnih i efikasnih mehanizama za ostvarivanje učešća građana u procesima donošenja odluka

* Koliko je lokalna samouprava otvorena da sasluša građane **52 %** ispitanika kaže dosta, ali može bolje, **30 %** kaže malo, **10 %** nimalo, I svega **8 %** kaže da je otvorena.
* **60.5 %** ispitanih navodi da ih lokalna samouprava nikada nije pitala šta misle o nekom lokalnom aktuelnom problemu, dok njih **39.5 %** odgovara da jeste.
* **64 %** anketiranih kaže da nikada nije učestovalo u donošenju bilo kakve odluke lokalne samouprave, dok **34 %** navodi da jeste.

Veći broj ispitanika izjavljuje da nikada nije učestvovala u donošenju bilo neke odluke donete od strane lokalne samouprave. Verodostojnost odgovora ispitanika koji su izjavili da jesu učestvovali u donošenju neke odluke lokalne samouprave nismo ispitivali.

* **55.5 %** anketiranih navodi da nije upoznato sa sadržajem bilo koje odluke ili drugog podzakonskog akta usvojenog od strane lokalne samouprave , dok **44.5 %** kaže da jeste.

Realno stanje je verovatno još lošije jer većina onih koji su ustvrdili da jesu upoznati nije znalo da da precizniji odgovor o aktu sa čijim sadržajem su navodno upoznati.

* **53.5%** anketiranih građana i građanki smatra da je lokalna samouprava nedovoljno spremna da podeli odgovornost i nadležnosti i uključi građane u odlučivanje, **19.5%** smatra da je spremna malo, **14.5%** ne vidi spremnost opštine, dok **12.5 %** smatra da je opština spremna da podeli odgovornost i nadležnosti i uključi građane.

Jasno je da lokalna javnost smatra da zvečanska lokalna samouprava treba da konsultuje građane prilikom donošenja odluka, ali i da većina građana sumnja u spremnost lokalne vlasti da podeli odgovornost i nadležnosti.

* Čak **85 %** anketiranih smatra da lokalna samouprava treba da konsultuje građane prilikom odlučivanja, dok **15 %** ne smatra to neophodnim.
* Na pitanje kako se informišete o radu i aktivnostima lokalne samouprave **49 %** ispitanih navodi medije, **32 %** sajt opštine, **8.5 %** oglasnu tablu opštine, dok **10.5 %** ne zna način.
* **20%** anketiranih je odgovorilo da veruje svojim izabranim predstavnicima, dok **19 %** ne veruje. **36. 5 %** kaže da većinom veruje, dok **24.5 %** navodi da većinom ne veruje.
* Na pitanje šta bi po nihovom mišljenju motivisalo mlade da pojačaju svoje učešće u odlučivanju , **10 %** njih je odgovorilo da su to nova radna mesta i posao, dok 4 **%** kaže omladinske organizacije. Njih **7 %** navodi da ne zna, a **2.5 %** anketiranih kaže da ih ništa ne bi motivisalo.

 Kao odgovore o motivaciji mladih navode : da opština donese strategiju za razvoj mladih, da se više zainteresuje i otvori prema mladima, da ih motiviše da ne odlaze iz svog mesta, da više razgovara sa njima, i stvori mogućnosti za neformalno obrazovanje.

Navode i da je potrebno da se iz budžeta odvoje fondovi za mlade, pre svega kulturu i sport, te stipendije. Anketirani su kao mogućnost da se mladi motivišu naveli i otvaranje Kancelarije za mlade, povezivanje Opštine sa lokalnim preduzećima, bolju informisanost, ispunjavanje zadatih obećanja, organizovanje događaja koji bi privukli mlade ljude.

 Dalje navode da je potrebno doneti nove odluke koje će promeniti pasivno stanje u kom su mladi, kako bi i sami odgovornije postupali. Pojedini su kao motiv naveli i novac, te liderske pozicije mladih, ali i pozitivne promene u lokalnoj zajednici. Navode još i da je potrebno organizovati konferencije za mlade, raditi sa civilnim sektorom, dati podršku omladinskim organizacijama, aktivizmu, te otvaranje novih radnih mesta, mogućnosti da izraze ideje i mišljenja.

Navodi se i da je potrebno omogućiti razgovore sa predstavnicima lokalne samouprave, iuključivanje mladih u njen rad, te sticanje veština za zaposlenje.

Takođe, navodi se da je potrebno raditi na jačanju samopuzdanja mladih, kako bi bili spremniji da se uključe i pokrenu neke od inicijativa.

**U situaciji kad nema adekvatno informisane javnosti, onda nema ni učešća građana u procesima donošenja odluka. Naravno, samo informisanost nije dovoljna, ali jeste osnovni preduslov za učešće građana.**

Ogromna većina ispitanika smatra da lokalna samouprava treba da omogući građanima da iznose mišljenje i stavove o lokalnim pitanjima i problemima, te da se lokalna samouprava ne treba zadržati samo na tome, već da treba da konsultuje građane prilikom donošenja odluka, odnosno da im omogući da efikasnije i direktnije učestvuju u procesima donošenja odluka.

**Ovo govori i o tome da postoji svest kod mladih o koristima od dvosmerne komunikacije između građana i lokalne samouprave, te ovo daje nadu da ako bi efikasni mehanizmi za ovakvu komunikaciju postojali u praksi, da bi procenat mladih koji bi se odlučivao da ove mehanizme koristi rastao .**

**Potencijalna institucionalizacija mehanizama za kreiranje bolje komunikacije između lokalne vlasti i mladih Opštine Zvečan, npr. u formi pokretanja Kancelarije za mlade, koja bi sprovodile brojne aktivnosti , motivisala bi mlade ljude da se uključe i utiču na pozitivne promene u svojoj opštini.**

1. Ova procena izrađena je u okviru projekta „Regionalni program lokalne demokratije na Zapadnom Balkanu (ReLOaD)“, koji finansira Evropska unija (EU), a sprovodi Program za razvoj Ujedinjenih nacija (UNDP) na Kosovu. Sadržaj ove procene, kao i rezultati prikazani u njoj, isključiva su odgovornost NVO “Radio Mitrovica Sever” i ni na koji način ne odražava stavove Evropske unije (EU), niti Programa Ujedinjenih nacija za razvoj (UNDP). [↑](#footnote-ref-1)